Moenie verwar word met dwergplaneet nie. ’n Kleinplaneet (Engels: minor planet) is ’n astronomiese voorwerp wat in ’n direkte wentelbaan om die Son is en wat nie óf ’n hoofplaneet is óf oorspronklik as ’n komeet geklassifiseer is nie. Kleinplanete kan dwergplanete, asteroïdes, trojane, sentoure, Kuiper-gordel-voorwerpe en ander voorwerpe verder weg as die planeet Neptunus wees. Die eerste kleinplaneet wat ontdek is, was Ceres in 1801 (hoewel dit van sy ontdekking tot in 1851 as ’n ware planeet beskou is). Die wentelbane van meer as 570 000 voorwerpe is reeds aangeteken deur die Minor Planet Center in die VSA. Die term "kleinplaneet" word sedert die 19de eeu gebruik om hierdie voorwerpe te beskryf. Die term planetoïde is ook gebruik, veral vir groter voorwerpe. Histories was die terme "asteroïde", "kleinplaneet" en "planetoïde" min of meer sinonieme, maar die saak het ingewikkelder geraak nadat talle kleinplanete buite die wentelbaan van Jupiter en veral Neptunus ontdek is wat nie algemeen as asteroïdes beskou is nie. Sommige kleinplanete word dubbel geklassifiseer as komete ook.